詠茅山元符萬寧宮
作者：蔡卞
朝代：宋

paragraphs: 猗嗟三茅，得自初成。
氣合於無，與形俱昇。
孰希其風，必靜必清。
寥寥久哉，迺發先生。
帝用尊之，載召來廷。
迺親其人，燕見妙語。
迺錫命書，迨其儔侶。
因其故廬，啟此新宇。
像圖仙真，上肖帝所。
神筆牓之，龍鳳軒翥。
天錫皇帝，聰明孝友。
抱一用中，以綏九有。
遐邇率從，尊道熙功。
有欲求之，與在斯宮。
作爲好歌，以詔無窮。